বিধ্বংসী শুভমান গিল, কলকাতার লক্ষ্য ১৯৯

কলকাতা: এই ব্যাপারটা আগেও হয়েছে। কলকাতা নাইট রাইডার্সে বাতিল হওয়া ক্রিকেটাররা তাদেরই যন্ত্রণা দিয়েছে। ক্রিস গেইল, সূর্যকুমার যাদবদের মতো একই কাজ করলেন শুভমান গিল। গুজরাত টাইটান্সের অধিনায়ক ৫৫ বলে ৯০ রানের দুর্দান্ত ইনিংস খেললেন।

ঘরের মাঠে আবারও পছন্দের উইকেট পেল না কলকাতা নাইট রাইডার্স। স্পিন ধরে, বল পড়ে থমকায় এরকম সারফেস অজিঙ্ক্য রাহানের দলের জন্য উপযুক্ত। কিন্তু এদিনের পিচে স্পিন সামান্য ধরলেও বল ভালোই ব্যাটে এসেছে। গিল এবং সাই সুদর্শন তার সদ্ব্যবহার করলেন। এ মরসুমে অরেঞ্জ ক্যাপের দৌড়ে থাকা সুদর্শন করলেন ৩৬ বলে ৫২।

আরও পড়ুন: প্রকাশিত বিসিসিআই-এর বার্ষিক চুক্তি, ঠাঁই পেলেন রোহিত-কোহলি?

টসে জিতে বোলিং নিয়েছিলেন নাইট অধিনায়ক। পাওয়ার প্লে-তে ৪৫ রান ওঠে। কিন্তু গুজরাতের রান রেট বাড়ে তারপর থেকে। প্রথম উইকেট পড়ল ১২.২ ওভারে, ১১৪ রানে। ব্রেক থ্রু দিলেন আন্দ্রে রাসেল। ফার্স্ট ডাউনে নেমে শুরু থেকেই মারমুখী মেজাজে ব্যাট করতে লাগেন জস বাটলার। তাঁর সহজ ক্যাচ ছেড়েছেন বৈভব অরোরা এবং কঠিন ক্যাচ মিস করেন মণীশ পাণ্ডে।

গুজরাত যে মঞ্চ তৈরি করেছিল তাতে ২৩০ হয়ে যেতে পারত। শেষ দিকে রান কিছুটা চেপে দিয়েছিলে হর্ষিত রানা। কিন্তু শেষ অভারে ১৮ রান দিয়ে ফেললেন বৈভব অরোরা। কেকেআর এ ম্যাচে তিনজন স্পিনার খেলালেও একজনও উইকেট পাননি। লক্ষ্যমাত্রা ১৯৯ করতে হলে নাইটদের চাই ঝোড়ো শুরু। পাওয়ার প্লে-তে রহমানুল্লাহ গুরবাজ এবং সুনীল নারিনকে ঝড় তুলতে হবে।