জয়ের হ্যাটট্রিকের আশায় কোহলির আরসিবি

ওয়েব ডেস্ক: বুধবার এই আইপিএলে (IPL 2025) ঘরের মাঠে প্রথম ম্যাচ খেলতে নামছে রয়্যাল চ্যালেঞ্জার্স বেঙ্গালুরু (RCB)। প্রতিপক্ষ শুভমান গিলের গুজরাট টাইটান্স (GT)। বিরাট কোহলির (Virat Kohli) দলকে নিয়ে প্রতিবারই উত্তেজনা থাকে, ট্রফি জয়ের প্রত্যাশা থাকে কিন্তু প্রত্যেকবারই শিরোপা জিততে ব্যর্থ হয় তারা। তাদের ‘ই সালা কাপ নামদে’ অর্থাৎ ‘এ বছর কাপ আমাদের’ স্লোগান নিয়ে রীতিমতো ঠাট্টা চলে। এবার কিন্তু অন্যরকম লক্ষণ দেখা যাচ্ছে।

আইপিএলের প্রথম বছরে (২০০৮) চেন্নাই সুপার কিংসকে (CSK) তাদের মাঠে হারিয়েছিল সিএসকে। তারপর এই বছর আবার সেই ঘটনা ঘটল। এম এস ধোনির (MS Dhoni) ডেরা থেকে ২ পয়েন্ট নিয়ে গিয়েছেন কোহলি। আরও একটা রেকর্ড হয়েছে যা এ বছরের আগে করতে পারেনি বেঙ্গালুরু। তা হল এই প্রথমবার আইপিএলের শুরুর দুই ম্যাচেই জিতেছেন কোহলিরা। আজ জিতলে হ্যাটট্রিক হবে, সেটাও নজির।

আরও পড়ুন: ব্রাত্য নাইট নেতা ফুল ফোটাচ্ছেন পঞ্জাবের হয়ে

দুই ম্যাচ জিতে সবথেকে বেশি নেট রান রেট নিয়ে টেবিলের শীর্ষে রয়েছেন কোহলিরা। প্রথম দুই ম্যাচ জিতেছে পঞ্জাব কিংস এবং দিল্লি ক্যাপিটালসও তবে তাদের রান রেট কম। আরসিবির আজকের প্রতিপক্ষ গুজরাট তাদের প্রথম ম্যাচে পঞ্জাব কিংসের কাছে ১১ রানে হেরে গিয়েছিল। পরের ম্যাচে মুম্বই ইন্ডিয়ান্সকে হারিয়েছে। ফলে আত্মবিশ্বাস ফিরে এসেছে তাদের।

লিগ টেবিলের একেবারে তলানিতে কলকাতা নাইট রাইডার্স। গতবারের চ্যাম্পিয়ন দল আগের ম্যাচে মুম্বইয়ের কাছে ধরাশায়ী হয়েছে। তিন ম্যাচে জয় এসেছে মাত্র একটিতে। বৃহস্পতিবার ইডেন গার্ডেন্সে সানরাইজার্স হায়দরাবাদের জয়ে ফিরতে হবেই, না হলে বিপদ।